Priručnik za Ark

# Priručnik za Ark

Mat Džonston `<mattj@flashmail.com>`

Enrike Pinto `<henrique.pinto@kdemail.net>`

Ragnar Tomsen `<rthomsen6@gmail.com>`

prevod: Dragan Pantelić
revizija Programi KDE‑a 16.12 (10. 9. 2016.)

Autorska prava © 2000 Mat Džonston

Autorska prava © 2004 Enrike Pinto

Autorska prava © 2015, 2016 Ragnar Tomsen

Pravna napomena

Ark je menadžer arhiva iz KDE‑a.

Poglavlje 1. Uvod
Uvod

# Poglavlje 1. Uvod

Ark je program pregledanje, raspakivanje, stvaranje i menjanje arhiva. Ume da rukuje raznim formatima arhiva, kao što su tar, gzip, bzip2, ZIP, RAR, 7zip, XZ, RPM, CAB, DEB, XAR i AppImage (neki od njih su podržani samo ako su instalirani odgovarajući programi komandne linije).

Za uspešno korišćenje Arka, trebaju vam Radni okviri KDE‑a. Za rukovanje većinom vrsta arhiva — uključujući tar, RPM, DEB i CAB — koristi se biblioteka libarchive izdanja 3.1 ili novijeg. Za rukovanje ostalim formatima arhiva potrebni su odgovarajući programi komandne linije, kao što su zipinfo, zip, unzip, rar, unrar, 7z, lsar, unar i lrzip.

Poglavlje 2. Korišćenje Arka
Korišćenje Arka

# Poglavlje 2. Korišćenje Arka

## Otvaranje arhiva

Arhivu u Arku otvarate pomoću Otvori... (Ctrl+O) iz menija Arhiva. Arhivske fajlove možete otvarati i prevlačenjem i puštanjem iz Dolphina. Formati arhiva treba da su pridruženi Arku, tako da možete kliknuti desnim na fajl u Dolphinu i izabrati Otvori pomoću Arkom da ga otvorite, ili izabrati jednu od radnji raspakivanja.

Ako ste u meniju Podešavanje aktivirali panel sa podacima, videćete dopunske podatke o izabranim fasciklama i fajlovima u arhivi.

### Postupci arhiviranja

Nad otvorenom arhivom mogu da se izvrše razni postupci preko menija Arhiva. Na primer, možete sačuvati arhivu pod drugim imenom pomoću Sačuvaj kao.... Svojstva arhive, poput tipa, veličine i MD5 disperzije, mogu se prikazati stavkom Svojstva.

Ark može da ispituje integritet arhiva. Ova funkcionalnost je trenutno dostupna za ZIP, RAR i 7zip arhive. Radnja ispitivanja može se naći u meniju Arhiva.

### Komentari u arhivi

Ark može da rukuje ugnežđenim komentarima u ZIP i RAR arhivama.

Komentari ugnežđeni u ZIP arhivama prikazuju se automatski.

Kod RAR arhiva, komentare možete uređivati radnjama Dodaj komentar i Uredi komentar (Alt+C) u meniju Arhiva.

### Primedba

Stavka menija za komentare aktivna je samo za RAR arhive.

Komentar uklanjate iz RAR arhive tako što obrišete tekst u prozoru komentara.

Rad sa fajlovima
Rad sa fajlovima

## Rad sa fajlovima

Pošto otvorite arhivu, možete vršiti razne radnje nad fajlovima unutar nje. Odabirom fajla i korišćenjem menija Fajl, možete izvršiti neki od narednih postupaka:

- Prikaži (Ctrl+P) otvara fajl u Arkovom unutrašnjem prikazivaču. Ovo je brzi prikazivač, samo za čitanje, ali ne podržava sve tipove fajlova.

- Otvori otvara fajl u programu pridruženom tom tipu fajla.

- Otvori pomoću... daje vam da izaberete kojim programom otvoriti fajl.

- Preimenuj (Alt+F2) omogućava menjanje imena fajlova i fascikli. Kao i u menadžeru fajlova Dolphinu, ova radnja može da se pozove prečicom i preimenovanje se obavlja utkanim uređivanjem. Prisutne su i provere imena fajla koje sprečavaju upotrebu loših znakova, poput `/`, `.` i `..`.

- Obriši (Del) uklanja trenutno izabrane fajlove iz arhive. Imajte na umu da se ova radnja ne može opozvati.

- Raspakuj (Ctrl+E) otvara podmeni sa prethodno posećenim fasciklama, odakle možete brzo izabrati neku u koju ćete raspakovati, ili pregledati za nekom drugom fasciklom. Pogledajte naredni odeljak za više detalja o raspakivanju.

- Iseci (Ctrl+X) / Kopiraj (Ctrl+C) / Nalepi (Ctrl+V): kao i u tipičnim menadžerima fajlova, stavke se mogu premeštati, nalepljivati i isecati. Korisnik može da premesti ili kopira fajlove iz različitih fascikli (koje su proširive u prikazu stabla) i nalepi ih u isto odredište odjednom. Fascikla može da se kopira na samu sebe, ali ne može da se premesti. Tu su i provere sukoba u imenima fajlova: ne možete da kopirate fajlove u fasciklu koja već ima istoimene stavke, kako bi se sprečio gubitak podataka.

- Dodavanje fajlova (Alt+A) je radnja za dodavanje fajlova na bilo koju lokaciju unutar arhive. Ako izaberete fasciklu pa upotrebite ovu radnju, fajlovi će biti dodati u izabranu fasciklu. Inače će biti dodati u koren arhive.

### Uređivanje fajlova

Ako uredite i sačuvate fajl koji ste otvorili pomoću Otvori ili Otvori pomoću..., Ark će vas pitati želite li da ažurirate fajl u arhivi. Ako odgovorite potvrdno, arhiva će biti dopunjena sačuvanim fajlom.

Raspakivanje fajlova
Raspakivanje fajlova

## Raspakivanje fajlova

Pošto se otvori u Arku, arhiva se može raspakovati. To možete učiniti izborom Raspakuj iz menija Fajl. Ovo otvara podmeni sa prethodno posećivanim fasciklama, tako da možete izabrati brzo raspakivanje u jednu od njih. Alternativno, izaberite stavku Raspakuj u... da biste otvorili dijalog za raspakivanje, gde možete zadati razne opcije u vezi sa raspakivanjem. Pogledajte u nastavku opise raspoloživih opcija u ovom dijalogu.

Za pristup istim opcijama raspakivanja takođe možete upotrebiti dugme Raspakuj na traci alatki.

Celu arhivu možete da raspakujete tako što izaberete Raspakuj sve iz menija Arhiva. Ova radnja bezuslovno raspakuje sve fajlove iz arhive.

Fajlove i fascikle je moguće raspakovati prostim prevlačenjem mišem u fasciklu u Dolphinu.

Napomena: raspakivanje fajlova iz arhive ne unosi izmene u njenom sadržaju.

### Dijalog raspakivanja

Dijalog raspakivanja vam omogućava da izaberete gde će fajlovi biti raspakovani. Podrazumevana lokacija je fascikla u kojoj se nalazi sama arhiva. Dijalog takođe možete otvoriti pritiskom Ctrl+E.

Možete zadati raspakivanje fajlova u novu potfasciklu. Podrazumevano ime potfascikle biće ime arhive bez nastavka iz imena fajla. Ako želite da se putanje očuvaju pri raspakivanju, uključite opciju Očuvaj putanje pri raspakivanju. Takođe možete izabrati da se po završetku raspakivanja otvori ciljna fascikla u Dolphinu, i da se Ark zatvori.

Ako je na spisku arhive istaknut jedan ili više fajlova, takođe možete da izaberete šta treba raspakovati:

- Samo izabrani fajlovi raspakuje samo izabrane fajlove.

- Svi fajlovi raspakuje celokupan sadržaj arhive.

Stvaranje arhiva i dodavanje fajlova
Stvaranje arhiva i dodavanje fajlova

## Stvaranje arhiva i dodavanje fajlova

Novu arhivu u Arku stvarate izborom Novo (Ctrl+N) iz menija Arhiva.

Zatim možete upisati ime arhive, s odgovarajućim nastavkom (`tar.gz`, `zip`, `7z`, itd.), ili izabrati jedan od podržanih formata sa spiska Filter: i popuniti kućicu Automatski dodaj .`nastavak`.

Za dodavanje fajlova ili fascikli u novu arhivu, idite na Dodaj fajlove... u meniju Arhiva.

Drugi način za dodavanje fajlova u arhivu jeste prevlačenjem jednog ili više fajlova, npr. iz Dolphina, u glavni prozor Arka, što će ih dodati u tekuću arhivu. Imajte na umu da će ovako dodati fajlovi uvek biti smešteni u korenu fasciklu arhive.

Dodatne opcije su date proširivim grupama u dnu dijaloga.

### Kompresovanje

Veća vrednost rezultuje manjim arhivama, ali dužim vremenom kompresovanja i raspakivanja. Podrazumevani stepen kompresije koji Ark daje obično je dobar kompromis između veličine i brzine kompresovanja. Kod većine formata najmanji stepen kompresije označava prosto skladištenje fajlova, tj. bez ikakvog kompresovanja.

Za RAR, 7zip i ZIP arhive možete da izaberete različite metode kompresije.

Imajte na umu da metodi kompresije različiti od podrazumevano izabranih mogu smanjiti saglasnost sa drugim arhivarima fajlova. Na primer, da bi se otvorila ZIP arhiva sa metodom kompresije različitim od deflatea neophodan je noviji softver za arhiviranje.

### Zaštita lozinkom

Kad pravite ZIP, RAR, JAR ili 7zip arhivu, možete je zaštititi lozinkom. Trenutno, jedino format ZIP podržava više metoda šifrovanja. Za formate koji podržavaju samo jedan metod, taj metod je prikazan u padajućem spisku.

Metodi šifrovanja različiti od podrazumevanog ZipCrypto mogu ne biti podržani u nekim arhivarima fajlova.

Izaberite da li tražiti lozinku i za prikazivanje spiska fajlova. Ovo se naziva šifrovanjem zaglavlja, i moguće je samo u formatima RAR i 7zip. Podrazumevano je uključeno (ako je dostupno), da bi se novim korisnicima pružila najveća zaštita.

### Višedelna arhiva

Kod formata ZIP, RAR i 7zip možete praviti višedelne arhive, takođe poznate i kao podeljene arhive.

Višedelna arhiva je jedna velika kompresovana arhiva podeljena u nekoliko fajlova. Ova mogućnost dobro dođe kada je veličina fajla ograničena, npr. prostorom skladišnog medijuma ili najvećom veličinom poruke e‑pošte sa prilozima.

Da napravite višedelnu arhivu, popunite kućicu Napravi višedelnu arhivu i zadajte Veličina delova: u dijalogu. Zatim dodajte sve fajlove u arhivu, i Ark će automatski napraviti odgovarajući broj delova arhive. U zavisnosti od izabranog formata, fajlovi će imati nastavke sa nekom šemom uzastopnog numerisanja, npr. `xxx.7z.001`, `xxx.7z.002` ili `xxx.zip.001`, `xxx.zip.002` ili `xxx.part1.rar`, `xxx.part2.rar`, itd.

Za raspakivanje višedelne arhive, stavite sve njene fajlove u istu fasciklu i otvorite Arkom fajl sa najmanjim brojem u nastavku. Tada će biti automatski otvoreni i svi ostali delovi podeljene arhive.

Poglavlje 3. Upotreba Ark u menadžeru fajlova
Upotreba Ark u menadžeru fajlova

# Poglavlje 3. Upotreba Ark u menadžeru fajlova

Klik desnim dugmetom miša na arhivu u menadžeru fajlova, poput Dolphina, daje kontekstni meni sa stavkom Otvori pomoću Arkom. Meni sadrži još i sledeće stavke za raspakivanje arhive Arkom:

- Raspakuj arhivu ovde, pogodi potfasciklu stvara potfasciklu u fascikli u kojoj je arhiva, i u nju raspakuje fascikle i fajlove iz arhive.

- Raspakuj arhivu u... otvara dijalog raspakivanja, gde možete izabrati odredišnu fasciklu i razne opcije raspakivanja.

- Raspakuj arhivu ovde raspakuje sadržaj arhive u istu fasciklu.

Pri aktivnom izboru, Dolphinov kontekstni meni nad izabranim fajlovima i fasciklama daje sledeće radnje u podmeniju Kompresuj:

- Ovde (kao *.tar.gz) i Ovde (kao *.zip) stvaraju arhive ovih tipova u tekućoj fascikli.

- Kompresuj u... otvara dijalog u kojem možete izabrati fasciklu, ime i tip arhive.

Poglavlje 4. Napredni paketni režim
Napredni paketni režim

# Poglavlje 4. Napredni paketni režim

Ark poseduje napredni paketni režim za rukovanje arhivama bez pokretanja grafičkog sučelja. U ovom režimu možete raspakivati i stvarati arhive, i dodavati fajlove u njih.

Paketni režim dokumentuje uputna stranica Arka.

Poglavlje 5. Zasluge i licenca
Zasluge i licenca

# Poglavlje 5. Zasluge i licenca

Ark: © 1997–2016, razvojni tim Arka.

Autori:

- Elvis Angelačo `(elvis.angelaccio AT kde.org)`

- Ragnar Tomsen `(rthomsen6 AT gmail.com)`

- Rafael Kuba da Kosta `(rakuco AT FreeBSD.org)`

- Harald Vol `(haraldhv AT stud.ntnu.no)`

- Helio Ćisini de Kastro `(helio AT conectiva.com.br)`

- Georg Robers `(Georg.Robbers AT urz.uni-hd.de)`

- Enrike Pinto `(henrique.pinto AT kdemail.net)`

- Roberto Selbah Tejkseira `(maragato AT kde.org)`

- Robert Palmbos `(palm9744 AT kettering.edu)`

- Fransoa Ksavje Duranso `(duranceau AT kde.org)`

- kompanija Corel (autorka: Emili Ezust) `(emilye AT corel.com)`

- kompanija Corel (autor: Majkl Džaret) `(michaelj AT corel.com)`

Dokumentacija: © 2000, Mat Džonston `(mattj AT flashmail.com)`.

Dokumentaciju za KDE 3.3 ažurirao Enrike Pinto `(henrique.pinto AT kdemail.net)`.

Dokumentaciju za Programe KDE‑a 16.04 ažurirao Ragnar Tomsen `(rthomsen6 AT gmail.com)`.

Preveo Dragan Pantelić `(falcon-10 AT gmx.de)`.

Dokumentacija se daje na korišćenje pod uslovima GNU‑ove Licence slobodne dokumentacije.

Program se daje na korišćenje pod uslovima GNU‑ove Opšte javne licence.